Predkladacia správa

Návrh zákona o odškodňovaní osôb poškodených násilnými trestnými činmi sa predkladá do legislatívneho procesu na základe Plánu legislatívnych úloh vlády Slovenskej republiky na rok 2005.

Cieľom predloženého návrhu zákona, ktorý zrušuje doterajšiu právnu úpravu odškodňovania osôb poškodených násilnými trestnými činmi v zákone č. 255/1998 Z. z. v znení zákona č. 422/2002 Z. z., je prevzatie Smernice Rady 2004/80/ES z 29. apríla 2004 o odškodňovaní obetí trestných činov do slovenského právneho poriadku.

Predkladaný návrh zákona predstavuje kontinuitu v odškodňovaní osôb poškodených násilnými trestnými činmi realizovaných Ministerstvom spravodlivosti SR, zlepšuje možnosť poškodeného získať informácie o možnostiach odškodnenia, uľahčuje odškodňovanie ujmy na zdraví spôsobenej na území iného členského štátu Európskej únie, a tým posilňuje postavenie poškodeného v tejto oblasti. 

Cieľom transpozície smernice je zlepšenie prístupu k možnosti získať odškodnenie      za ujmu spôsobenú úmyselným násilným trestným činom, ktorý bol spáchaný na území iného členského štátu Európskej únie, ako je členský štát, na území ktorého má poškodený trvalý pobyt. Za týmto účelom sa vytvára mechanizmus podania žiadosti o odškodnenie, ustanovuje sa orgán Slovenskej republiky zodpovedný za rozhodovanie o žiadosti i orgán, ktorý poškodenému občanovi Slovenskej republiky alebo občanovi iného členského štátu EÚ s trvalým pobytom na území Slovenskej republiky a osobe bez štátnej príslušnosti s trvalým pobytom na území Slovenskej republiky, ktorým bola spôsobená ujma na zdraví na území iného členského štátu EÚ, poskytne pomoc potrebnú na podanie žiadosti o odškodnenie. Systém odškodňovania (hmotnoprávna úprava) sa nemení; novým spôsobom sa upravujú len ustanovenia procesnoprávne. 

Návrh zákona nebude mať finančný, ekonomický ani environmentálny vplyv, ani vplyv na zamestnanosť a podnikateľské prostredie.

Návrh zákona je v súlade s Ústavou Slovenskej republiky a rešpektuje aj medzinárodné zmluvy, ktorými je Slovenská republika viazaná.